b"\n_START_ARTICLE_\nBai Juyi\n_START_PARAGRAPH_\nBai Juyi (kinesisk: \xe7\x99\xbd\xe5\xb1\x85\xe6\x98\x93, pinyin: B\xc3\xa1i J\xc5\xaby\xc3\xac, Wade-Giles: Po Ch\xc3\xbc-I, f\xc3\xb8dt 772 i Xinzheng i Kina, d\xc3\xb8d 8. september 846) var en dikter i Tang-dynastiets Kina, kjent for sine shi-dikt (jintishi). Hans dikt er ikke lystige, men kretser rundt hans ansvar for \xc3\xa5 ha omsorg for folket som guvern\xc3\xb8r i en rekke mindre provinser._NEWLINE_Han er representert med seks dikt i den viktige 1700-talls-antologien Tre hundre Tang-dikt._NEWLINE_Hans diktning ble popul\xc3\xa6r ogs\xc3\xa5 i Japan, der han kalles Haku Rakuten.\n_START_SECTION_\nLiv og virke\n_START_PARAGRAPH_\nBai Juyi kom fra en fattig konfuciansk mandarinfamilie som antakelig hadde sine r\xc3\xb8tter noen \xc3\xa5rhundre tidligere i Sentral-Asia. Som ti\xc3\xa5ring ble han sendt for utdannelse n\xc3\xa6r Chang'an. Han oppn\xc3\xa5dde jinshigraden i 799 og tiltr\xc3\xa5dte sin karriere i den offentlige forvaltning \xc3\xa5ret etter. Han ble s\xc3\xa5 tidlig medlem av Hanlin-akademiet (807) og venstre r\xc3\xa5dgiver fra 808 til 815. Dette var en stilling med direkte tilgang til keiseren. Han tok den sedvanlige sorgpermisjon i 811 da moren d\xc3\xb8de, men vendte s\xc3\xa5 tilbake. Han ble ledende medlem i kronprinsens stab. Der kom han i alvorlige politiske problemer. I 815 ble han sendt i eksil for \xc3\xa5 fremf\xc3\xb8re motforestillinger for kraftfullt._NEWLINE_Hans karriere fikk en ny begynnelse da han ble prefekt for Hangzhou (822-824) og deretter Suzhou (825-827). Senere fikk han en prestisjefull, men egentlig mest seremoniell utnevnelse ved hoffet i Luoyang (den \xc3\xb8stlige hovedstad i Tang-dynastiet), og i 835 ble han juniormentor for tronf\xc3\xb8lgeren med adelsgraden markgreve._NEWLINE_Hans gravm\xc3\xa6le er p\xc3\xa5 fjellet Xiangshan, p\xc3\xa5 motsatt bredd av elven Yi sett fra Longmengrottene.\n_START_SECTION_\nVerk\n_START_PARAGRAPH_\nHan forfattet over 2\xc2\xa0800 dikt, som han kopierte og distribuerte for \xc3\xa5 sikre at de ble bevart for ettertiden._NEWLINE_Hans dikt er lett tilgjengelige. Det sies at han omskrev de deler av diktene som han oppdaget at hans tjenere ikke kunne begripe. Han foretrakk enkelt spr\xc3\xa5k og en rett frem tematikk. To av hans mest kjente dikt er lange og fortellende: Sangen om evig sorg, som forteller om den skj\xc3\xb8nne keiserlige yndlingskonkubine Yang Guifei, og Sangen om pipaspilleren. Likesom Du Fu f\xc3\xb8lte han et sterkt sosialt ansvar. Han er og kjent for sine satiriske dikt, som Den gamle kullselgeren. Bai Juyis tilgjengelige stil gjorde ham sv\xc3\xa6rt popul\xc3\xa6r i samtiden b\xc3\xa5de i Kina og Japan."